Transnistrie: la Moldove e sburte par une soluzion pacifiche
La proclamazion de indipendence de Ossezie meridionâl e de Abkhazie e à tornât a saborâ la tension ancje in Transnistrie: une striche di tiere scliçade jenfri Ucraine e Moldove, che sul plan formâl e je part di chest secont stât, ma che zaromai di agns e gjolt di une indipendence di fat. Dut câs, la prime ministre Zinaida Greceanii e à sclarît che, contrari di ce che al à fat il guvier gjeorgjan, la Moldove no à nissune intenzion di provâ a risolvi il conflit sul status de Transnistrie cu la fuarce. La Moldove e lavore pal moment massime sul plan economic, cu la ufierte di percors preferenziâi pal cumierç cu la Union Europeane par chês impresis de Transnistrie che si regjistrin in Moldove. Sul plan politic, invezit, si ufrìs un regjim di autonomie une vore fuart, inmò di plui di chel za metût in vore pe comunitât gagauze. Cun di plui, e à dite la prime ministre moldave, la popolazion russofone de Transnistrie e podarà lâ dilunc a vê ancje la dople citadinance e conservâ il passepuart rus, fale chei che a lavorin tant che funzionaris publics. Ancje il fat di no volê jentrâ inte NATO – e à zontât la Greceanii – e vûl jessi une garanzie in plui pe comunitât russe dal paîs.
Font: RFE/RL, 03/09/08
fur_Latn fur_Latn tur_Latn